IS selvitti ministereiden luotto­kortin käytön: Kulmuni lensi Pohjois-Savoon kesken kampanjansa ja ajoi taksilla Helsinkiin – 1 135 euron lasku

Ympäristö- ja ilmastoministeri Krista Mikkonen (vihr) teki Suomen luonnon päivänä 557 euron taksiajon.

Katri Kulmuni esitteli puheenjohtajakampanjansa medialle 2. elokuuta keskustan puoluetoimistolla. Tämän jälkeen Kulmuni lensi Kuopioon, kävi tapaamassa alueen keskeisiä keskustavaikuttajia Siilinjärvellä, piti puheen Kivennavan metsä- ja maaseutuiltamissa ja tuli taksin kyydissä takaisin Helsinkiin.­

IS kävi läpi Antti Rinteen (sd) ja Sanna Marinin (sd) hallitusten ministereiden luottokorttiostot viime vuoden kesäkuun ja joulukuun väliseltä ajalta.

Väärinkäytöksiä ei ilmennyt. Ministerit ovat tarkkoja esimerkiksi ravintolalaskujen kanssa, kosteista lounaista tai viini-illallisista ei näkynyt merkkejä.

Suurin osa ministereiden kuluista liittyi hotelleihin ja taksimatkoihin.

Ministereiden taksiajot olivat ohjeistuksen mukaisia – ministerit voivat käyttää takseja maakunnissa ja ministerin kotipaikkakunnalla pääkaupunkiseudun ulkopuolella silloin, kun virka-autolla tapahtuvaa kuljetusta ei voida järjestää.

Kalleimman yksittäisen taksiajon ministereistä teki keskustan puheenjohtaja, valtiovarainministeri Katri Kulmuni (kesk), joka hurautti taksilla Pieksänkoskelta Helsinkiin 2. elokuuta.

Matkan pituus oli noin 425 kilometriä ja kesto viitisen tuntia. Kun Kulmuni pääsi yöllä pääkaupunkiin 3. elokuuta kello 1.43, oli taksin mittari raksuttanut lukemat 1 135,30 euroa. Kulmunin luottokorttiostot syksyltä olivat yhteensä 5 912 euroa.

– Ministerin piti päästä illalla yötä vasten vielä Helsinkiin. Jos ministeri olisi lähtenyt valtioneuvoston autolla aamulla, hoitanut tilaisuuden ja kuski olisi odottanut koko päivän, tästä ei olisi mitään merkintää, mutta se olisi tuskin ollut yhtään halvempaa, Kulmunin erityisavustaja Kari Jääskeläinen kommentoi.

Kulmunin varsinainen virkatehtävä Savossa koski juhlapuhetta, jonka hän kävi pitämässä Kivennavan metsä- ja maaseutuiltamilla elinkeinoministerin ominaisuudessa.

Kulmuni tapasi samana päivänä Siilinjärvellä Kylpylähotelli Kunnonpaikassa Pohjois-Savon keskeisiä keskustalaisia vaikuttajia: keskustakonkari Seppo Kääriäisen, Iisalmen kaupunginvaltuuston keskustan valtuustoryhmän puheenjohtaja Esko Ryhäsen (kesk) ja Lapinlahden kunnanhallituksen puheenjohtaja Ossi Martikaisen (kesk), joista kaksi ensimmäistä asettautuivat Kulmunin taakse puheenjohtajakisassa. Pohjois-Savon piiri lukeutuu keskustan tärkeimpien piirien joukkoon.

Aikaisemmin päivällä Kulmuni oli järjestänyt Helsingissä keskustan puoluetoimiston edessä puheenjohtajakampanjaansa liittyvän tiedotustilaisuuden.

Kulmunin vastaehdokas puheenjohtajakisassa, puolustusministeri Antti Kaikkonen (kesk) höyläsi valtion luottokorttia syksyn aikana vain kerran. Viikko ennen puheenjohtajavaalia Kaikkonen istui Iisalmessa ja Kajaanissa turvataksin kyydissä.

Kuitissa oli merkintä: ”Keskustan puhkenttäkierros/oikeus käyttää turvataksia.” Ajo maksoi 151 euroa.

– Tässä tapauksessa virka-autoa oltaisiin käytetty kaukana virkapaikalta (Helsinki). Kustannusten säästämiseksi käytettiin turvataksia. Peruste oli henkilöturvallisuus, puolustusministeriön hallintojohtaja Hannu Antikainen viestittää.

Ympäristö- ja ilmastoministeri Krista Mikkosen (vihr) teki pitkän taksiajon Suomen luonnon päivänä elokuun 31. päivä.

Mikkonen piti merkkipäivän kunniaksi puheet Kolilla ja Punkaharjulla. Vihreille luonnon päivänä osoittamassaan tervehdyksessä Mikkonen sanoi, että ylikulutus tulee saada aisoihin ja ilmastonmuutosta tulee torjua.

Virkatehtävien jälkeen Mikkonen ajoi taksin kyydissä mökilleen Enonkoskelle. Mikkosen taksikyydit maksoivat 557,50 euroa. Taksiajoa kertyi 281 kilometriä, josta mökkimatkan osuus oli Mikkosen erityisavustajan mukaan noin 50 kilometriä.

– Ei oikein julkisilla päässyt, siinä käytettiin sopimustaksia. Välillä täytyy kulkea autolla, Mikkonen kommentoi.

Mökille meneminen säästi erityisavustajan mukaan rahaa, koska matka mökille oli huomattavasti lyhyempi kuin matka Mikkosen kotiin Joensuuhun olisi ollut.

Mikkosella oli ministereistä kolmanneksi suurin luottokorttilasku, 6 698 euroa. Mikkosen suurin yksittäinen kulu tuli hotelliyöpymisistä. Mikkonen vietti New Yorkin ilmastohuippukokouksen aikaan viisi yötä Grand Hyatt -hotellissa 3 350 euron hintaan – yötä kohti yöpyminen maksoi siis 670 euroa.

– Kaikkia päästöjä ei voi välttää. Ympäristöpolitiikka on hyvin kansainvälistä, väkisin tulee kansainvälisiä reissuja. Hyvää oli se, että hotelli sijaitsi lähellä (YK:n päämajaa) ja kulkemiset pystyi tekemään kävellen, Mikkonen sanoo.

Mikkonen on käyttänyt ministerinä myös julkista liikennettä. Mikkonen on ostanut luottokortillaan junalippuja viidesti, ja YK:n ilmastokokouksessa Madridissa 13. joulukuuta Mikkonen kulki kokouspaikalta hotellille metrolla. Mikkonen kertoo kulkevansa Joensuun ja Helsingin väliset matkat junalla.

Ympäristö- ja ilmastoministeri Krista Mikkonen (vihr) ja silloinen valtiovarainministeri Mika Lintilä (kesk) matkustivat Madridin ilmastokokoukseen joulukuussa. Molemmat kokoustivat syksyn aikana myös New Yorkissa.­

Eniten luottokorttiostoja, 13 927,20 euroa, oli Rinteen hallituksessa valtiovarainministerinä toimineella ja Marinin hallituksessa elinkeinoministeriksi siirtyneellä Mika Lintilällä (kesk).

Suurin osa Lintilän kuluista koostui taksikyydeistä Kokkolan lentokentältä Lintilän kotiseudulle Toholammille. Yhdensuuntaiset ajot Kokkolalta Toholammille maksavat reilut 170 euroa. Lintilän isoin yksittäinen taksikulu oli 491,30 euroa.

– Lennän Helsingistä Kokkolaan, ja sieltä taksi hakee, joka kuuluu turvamääräyksiimme. Voinhan tietysti alkaa käyttää virka-autoa, mutta se ei ole oikein järkevää, että virka-auto ajaa Pohjanmaalle ja kuski on siellä viikonlopun, Lintilä hymähtää.

Hotellikuluja Lintilälle kertyi muun muassa Warwick Hotelista New Yorkista, jossa Lintilä yöpyi 13–16. lokakuuta 1 231 euron hintaan. Lintilä tapasi New Yorkissa Suomen suurlähetystön, YK:n ja NASDAQ:n edustajat.

16. lokakuuta Lintilän kolmihenkinen delegaatio kulki junalla Washingtoniin, jossa Lintilä osallistui Maailmanpankin, IMF:n ja G20-maiden kokouksiin. Junaliput kustansivat 1 026 euroa.

Lintilän luottokorttiostoista löytyy kaksi ravintolakulua. 13. marraskuuta Lintilä lounasti Lasipalatsissa Akavan puheenjohtajan Sture Fjäderin kanssa. Kuhalounas alkuruokineen maksoi 98,70.

25. marraskuuta Lintilän lounasseurana Graniittilinnassa oli AKT:n puheenjohtaja Marko Piirainen. Lautasilla oli kalaa, ja lasku maltillinen 56 euroa.

Toiseksi eniten luottokorttiaan syksyn aikana ministereistä käytti oikeusministeri Anna-Maja Henriksson (r), jonka ostot olivat yhteensä 7 655 euroa. Henrikssonin ostot koostuivat taksi- ja hotellikuluista.

Jos grafiikka ei näy, katso se tästä.

Juttua päivitetty 17.1. kello 18.52: Poistettu jutusta maininta, että kuitti Kulmunin 1135,30 euron taksimatkasta on hävinnyt. IS:lle toimitettiin kuitti jutun julkaisun jälkeen. Jutusta poistettu myös maininta, että kuitti Kulmunin Singaporen-hotellimajoituksesta on kateissa. Tämäkin kuitti toimitettiin IS:lle jutun julkaisun jälkeen. Työ- ja elinkeinoministeriöstä oli ilmoitettu aiemmin IS:lle, että kyseiset kuitit ovat kadonneet. Lisäksi jutusta on poistettu maininta siitä, että kuitti Brysselissä Quartier Leopold -ravintolassa 24. heinäkuuta nautitusta lounaasta olisi kadonnut. Kyseinen ravintolakuitti oli toimitettu IS:lle jo ennen jutun julkaisua.